E-tol: Mbalula kap Mboweni en waarsku paaie gaan al slegter word | Maroela Media
Fikile Mbalula (Foto: Jairus Mmutle/GCIS)
Daar word aandag gegee aan die kwessies rakende die e-tolstelsel, maar intussen word geld wat bedoel is om paaie te onderhou gebruik om die stelsel se skuld te delg.
Dit is Tito Mboweni, voormalige minister van finansies, se skuld dat die kwessies rakende die e-tolstelsel nog nie opgelos is nie, het Fikile Mbalula, minister van vervoer, Dinsdag tydens 'n vergadering van die parlementêre portefeuljekomitee oor vervoer gesê.
"Elke keer as ons na die tafel gegaan het om oplossings te probeer vind, het hy 'n verskoning gehad. Ek sit met 'n groot kopseer," het Mbalula gesê.
Paaie gaan vir die volgende tien jaar nie in stand gehou kan word nie en die toestand van paaie sal versleg, het Mbalula gewaarsku.
"Die tweede fase van die Gautengse snelwegverbeteringsprojek het tot stilstand gekom. Daar gaan in die volgende vyf tot tien jaar verkeersopeenhopings voorkom. Dit gaan die grootste ramp wees wat nog gesien is omdat paaie nie in stand gehou word nie aangesien ons nie geld het om dit te doen nie."
Mbalula het gesê daar word aandag aan die kwessie gegee ten einde ernstige langtermyngevolge die hoof te bied.
Mbalula onderneem al egter sedert 2019 om 'n oplossing vir die kwessie te vind en die publiek wag sedertdien in spanning op 'n aankondiging.
Hy het in Oktober aangedui dat 'n aankondiging oor die toekoms van die omstrede e-tolstelsel in November gemaak sou word.
"Ons verwag ook dat die minister van finansies iets oor e-tol sal sê wanneer hy sy toespraak oor die mediumtermynbegrotingsraamwerk in November lewer. Ons glo dat die kabinet teen daardie tyd die saak sou afgehandel het," het Mbalula toe gesê.
In Mei verlede jaar het die minister gesê daar sal binne twee weke 'n aankondiging gemaak word oor die toekoms van die e-tolstelsel. Daar het egter dadels van gekom.
Daar sou teen einde Maart verlede jaar al 'n aankondiging in dié verband gewees het, maar Mbalula het toe in April gesê hy kan geen aankondiging maak voordat die kabinet 'n besluit geneem het nie. Mbalula het daarna aangevoer daar is egter nou "'n besluit ter tafel".
Pres. Cyril Ramaphosa het reeds in 2019 opdrag gegee dat Mbalula, Mboweni, toe minister van finansies, en David Makhura, Gautengse premier, met 'n oplossing vir die e-tolstelsel vorendag moet kom.
Mboweni het verskeie kere gesê die e-tolstelsel gaan nie in die nabye toekoms geskrap word nie terwyl die Gautengse regering herhaaldelik sy teenkanting teen die stelsel te kenne gegee het.
e-tol Fikile Mbalula In die nuus Tito Mboweni
Spar tjeers op 55%-styging in drankverkope
Ons betaal genoeg belasting, brandstof levy en konvensionele tolhekke vir die instandhouding van die paaie. Raak ontslae van die etol sisteem wat julle soos 'n diktorskap op ons afgedwing het!!
Hulle sal nooit hul aandeel en skuld erken nie, altyd iemand anders se skuld.
Ek het ook nou 'n kopseer!!!!
beloftes, beloftes. Geen daadwerklike besluit nie!
Julle brein dood anc menisters moet almal terug gaan skool toe en eers graad een gaan klaar maak .
Dis altyd iemand anders se skuld. Hulle sal nooit erken hoe pateties hulle is nie. Oplossings vir die E-tol kwessie is lankal voorgestel, maar hulle weier hardkoppig om dit te aanvaar.